Google Daaglikse brood 2: Rogbrood | Ziets' Ramblings
Hierdie resep is vir 'n brood met 'n bietjie rogmeel. Ek het die meelmengsel aangepas vanaf my eerste poging omdat die deeg toegeslaan het. Daar was te veel growwe meel in die mengsel. Die brood het 'n soet smaak is is swaar. Dit sal deurgaan vir 'n lae GI brood omdat daar semels en heelkorrel rogmeel in is.
Ek kon net gebreekte rogmeel kry. Dit is erg grof, toe sit ek dit deur die koffiemeul vir so 20 sekondes. Die koffiemeul werk soos 'n versapper, so mens kry nog steeds growwe stukkies. Maar daar is darem genoeg fyn rogmeel om prakties bruikbaar te wees.
Hierdie brood het ek gebak in die oond met net die boonste element (“grill”) aangeskakel. Stel die oond op so 225°C en gebruik die waaier as die oond een het. Die brood kom op die middelste rak. Bak die brood vir 30 minute of tot die kors bo mooi bruin is. Skakel dan die oond af en los die brood daarin vir nog 15 minute.
As jy nie 'n oond het nie kan jy een prakseer met 'n pan vol kole bo-oor 'n groterige pot op die kole. Dan het jy hitte van bo en onder. Amper soos vir 'n potbrood, behalwe die brood maak nie die hele pot vol nie, net sy eie pannetjie.
Die mooi patroon bo-op die brood kry jy deur die kors te sny na so paar minute in die oond. Dit doen jy sodat die brood eweredig rys tydens die bakproses. Anders mag jy perdalks 'n skewe brood kry.
Hierdie is weereens 'n samegeflansde resep uit verskillende bronne op die internet.
1 koppie witbroodmeel
½ koppie volkoringmeel
½ koppie warmerige water vir die gis
1½ koppie warmerige water vir die deegmengsel
1-2 teelepels botter
Meng die gis, suiker en ½ koppie warm water goed en laat dit staaan om te aktiveer. Dit moet so lekker borrel en kook voor jy dit gebruik.
Kap die rogmeel fyn in die koffiemeul. Meng dan al die droeë meel saam met die sout en die botter. Ek het die botter gesmelt, by die droeë meelmengsel gevoeg en deurgewerk met 'n handklitser (“whisk”). Voeg nou die geaktiveerde gis by die mengsel en werk dit goed deur met 'n houtlepel of 'n spatel. Voeg die res van die warm water bietjie-vir-biejie by en hou aan meng. Die mengsel moet net droog genoeg wees om nog effens aan die mengbak te kleef. Dis so effens droeër as 'n pappery. Meng goed met die hande. Maak jou vingers nat, anders sit al die deeg daaraan vas. Knie vir so paar minute totdat die deeg mooi taai begin word. Maak dan die bak toe met 'n klam doek en laat die deeg rys totdat dit verdubbel het in volume. Dit neem so twee ure, maar die tyd wissel na gelang van die temparatuur en 'n paar ander faktore. Soos die styfheid van die deeg en die tipe gis. Hou by die volumetriese verwysing van dubbel die volume.
Knie dan die brood af tot sy oorspronklike volume en sit in die oond vir 30 minute. Maak 'n paar snye met 'n skerp mes bo-op die brood na 'n paar minute sodat dit eweredig kan rys.
Nadat die brood mooi bruin gebak is kan jy die oond afskakel en die brood nog in die oond los vir so 15 minute. Haal dit dan uit en gooi dit uit op 'n rakkie om af te koel voordat jy dit eet. Die kors sal dan ook mooi stewig word.
Posted by Johan Zietsman at 10:11